مَتّیٰ 23
23-نجی باب
وای حالینگیزا!
مَرقُس 12:38-40؛ لوقا 11:39-52؛ 20:45-47
1سُنگرا عیسی خالقا و اُز شَگیرتلِرینه شِیله گورّونگ بِردی: 2«دین عُلَمالار بیلِن فَریسیلِر موسانینگ تاختیندا اُتیرلار. 3شُنونگ اوچین اُلارینگ سیزه آیدیانلارینینگ بارینی یِرینه یِتیریپ، بِرجای اِدینگ، اِمّا اُلارینگ اِدِنلِرینی اِتمَنگ، سِبَبی آیدیان زاتلارینی اُزلِری اِدیَن دَلدیرلِر. 4اُلار آغیر، گُتِرمِسی قین یوکلِری باغلاپ، آداملارینگ گِرشینه قُییاندیرلار، یُنه اُزلِری بو یوکلِری گُتِرمِک اوچین، بارماغینی هِم قیمیلداتماق ایسلِیَن دَلدیرلِر. 5اُلار هِمّه اِدیَن زاتلارینی گُز اوچین اِدیَندیرلِر. تُورات آیهلِرینینگ قوتوسینی گینگِلدیپ، دُنلارینینگ قُتازلارینی اوزالدیاندیرلار. 6ضیافاتلاردا یُقارینی، کِنیسهلِرده قاوی جایلاری، 7بازارلاردا سالام آلماغی و آداملارینگ اُزلِرینه ”اُستاد“ دییمِکلِرینی حالایاندیرلار. 8سیز اُزونگیزه ”اُستاد“ دییدیرمَنگ، سِبَبی سیزینگ بیر اُستادینگیز باردیر. سیزینگ هِمَّنگیز دُغانسینگیز. 9یِر یوزونده هیچ کیمه ”آتا“ دییمَنگ، سِبَبی سیزینگ بیر آتانگیز باردیر، اُل هِم آسماندادیر. 10اُزونگیزه ”باشلیق“ دییدیرمَنگ، سِبَبی سیزینگ بیر باشلیقچینگیز باردیر، اُل هِم مسیحدیر. 11آرانگیزدا بِییک حاساپلانیان هِمَّنگیزه خیدماتکَر بُلسون. 12کیم اُزونی یُقاری توتسا پِسِلدیلِر، کیم اُزونی آشاق توتیان بُلسا بِیگِلدیلِر.
13«وای حالینگیزا، اِی، ایکییوزلی دین عُلَمالار و فَریسیلِر! سیز آسمانینگ پاتیشاهلیغینا گیرمَگه آداملارینگ اُوونی باغلایارسینگیز، اُنگا نه اُزونگیز گیریَرسینگیز، نه-ده گیرجِکلِره یُل بِریَرسینگیز.
[ 14«وای حالینگیزا، اِی، ایکییوزلی دین عُلَمالار و فَریسیلِر! سیز دول آیالّارینگ اُیلِرینی طالاب، گُز اوچین اوزین-اوزین دُغالار اُقیان بُلیارسینگیز. شُنونگ اوچین هِم سیز اینگ آغیر جِزا سِزِوار بُلارسینگیز.]
15«وای حالینگیزا، اِی، ایکییوزلی دین عُلَمالار و فَریسیلِر! سیز یِکِجه آدامی اُز دینینگیزه سالجاق بُلوپ، دِریالارا، دوزلِره آیلانیارسینگیز. دینینگیزه سالانینگیزدان سُنگ بُلسا، اُنی اُزونگیزدِن هِم ایکی بِرابار کَن دُوزاخینگ جِزاسینا سِزِوار اِدیَرسینگیز.
16«وای حالینگیزا، اِی، کُر یُلباشچیلار! سیز: ”کیم عیباداتخانا قاسام ایچسه، بو هیچ حاساپلانار، اِمّا کیم عیباداتخانانینگ قیزیلنا قاسام ایچسه، اُل اُز قاسامینی بِرجای اِتمَگه بِرگیلیدیر“ دیییَرسینگیز 17اِی، نادان کُرلِر! هایسیسی اولی: قیزیلمی یا-دا قیزیلی مُقادِّس اِدیَن عیباداتخانا؟ 18شِیله-ده، سیز: ”کیم قربانلیق جایا قاسام ایچسه، بو هیچ حاساپلانار، اِمّا کیم اُنونگ اوستوندَکی قربانلیغا قاسام ایچسه، اُز قاسامینی بِرجای اِتمَگه بِرگیلی بُلار“ دیییَرسینگیز. 19اِی، کُرلِر! هایسیسی اولی: صاداقامی یا-دا صاداقانی مُقادِّس اِدیَن قربانلیق جایی؟ 20قربانلیق جایا قاسام ایچیَن، اُندان هِم، اُنونگ اوستوندَکی هِمّه زاتدا هِم قاسام ایچیَندیر. 21عیباداتخانا قاسام ایچیَن اُنگا هِم، اُل مِکان توتان خودایا هِم قاسام ایچیَندیر. 22آسمانا قاسام ایچیَن خودایینگ تاختینا هِم، اُندا اُتورانا هِم قاسام ایچیَندیر.
23«وای حالینگیزا، اِی، ایکییوزلی دین عُلَمالار و فَریسیلِر! سیز نَعنادان، شِویدِّن و زیرهدِن اُندان بیر بُلِگی بِریَرسینگیز، اِمّا مُقادِّس شِریغاتینگ خاص واجیپ ایشلِرینی: عادیلّیغی، رِحمدارلیغی و ایمانی تِرک اِدیَرسینگیز. بولارینگ بیرینی بِرجای اِدیپ، بِیلِکیلِرینی تِرک اِتمِلی دَلسینگیز. 24اِی، کُرلِری قُلّایانلار! سیز سووی سوزوپ، چیبینی آییریارسینگیز، اِمّا دویَهنی یووودیارسینگیز!
25«وای حالینگیزا، اِی، ایکییوزلی دین عُلَمالار و فَریسیلِر! سیز کَسه و قاپ-چاناغینگ داشینی آراسّالایارسینگیز، اِمّا اُلارینگ ایچی آچگُزلوکدِن هِم یامانلیقدان دُلودیر. 26اِی، کُر فَریسی! سِن اَوَّل کَسه و قاپ-چاناغینگ ایچینی آراسّالا، شُندا اُلارینگ داشی-دا آراسّا بُلار.
27«وای حالینگیزا، اِی، ایکییوزلی دین عُلَمالار و فَریسیلِر! سیز آقاردیلیپ، داشیندان اُوادان گُرونیَن، اِمّا ایچی اُلولِرینگ سونگکلِری و هِر هیلی نِجیسلیکدِن دُلی قابرلارسینگیز. 28سیز هِم داشینگیزدان آداملارا دُغری آدام یالی گُرونیَرسینگیز، اِمّا ایچینگیز ایکییوزلیلیکدِن و کیردِن دُلی.
29«وای حالینگیزا، اِی، ایکییوزلی دین عُلَمالار و فَریسیلِر! سیز پیغامبارلار اوچین قابرلار سالیپ، دُغری آداملارینگ یادیگارلیکلِرینی بِزَپ: 30”بیز آتالاریمیزینگ زامانیندا یاشان بُلساق، پیغامبارلارینگ قانینی دُکمِکده اُلارا اُرتاق بُلمازدیق“ دیییَرسینگیز. 31شِیلهلیک بیلِن، پیغامبارلاری اُلدورِنلِرینگ اُغولّاریدیغینگیزا اُزونگیز گووَه بِریارسینگیز. 32اُندا آتالارینگیزینگ باشلان ایشلِرینی تاماملانگ! 33اِی، ییلانلار! اِی، زَهِرلی ییلانینگ نِسلی! سیز دُوزاخینگ جِزاسیندان نَهیلی قاچجاقسینگیز؟ 34شُنونگ اوچین هِم مِن سیزه پیغامبارلاری، عاقیلدارلاری و دین عُلَمالاری یُلّایارین. سیز اُلارینگ کَبیرینی اُلدورِرسینگیز، صلیبه چویلَرسینگیز، کَبیرینی کِنیسهلِرینگیزده یِنجِرسینگیز، شَهردِن-شَهره ایزلارینا دوشورسینگیز. 35شِیلهلیکده، یِر یوزونده بیگونَه دُکولِن هِر بیر دُغری آدامینگ قانینا سیز جُغاپکَرسینگیز. هابیلینگ قانیندان، عیباداتخانا بیلِن قربانلیق جایینگ آراسیندا اُلدورِنینگیز بِرِخیانینگ اُغلی زِکاریانینگ قانینا چِنلی سیز جُغاپکَرسینگیز. 36سیزه دُغروسینی آیدیارین: بو زاتلارینگ هِمّهسینه شو نِسل جُغاپکَردیر.
37«اِی، اورشلیم! پیغامبارلاری اُلدوریَن، اُزونه یُلّانانلاری داشلایان اورشلیم! تُووغینگ اُز جویجهلِرینی قاناتلارینینگ آشاغینا ییغنایشی یالی، مِن هِم اِنچِمه گِزِک سِنینگ فِرزِنتلِرینگی ییغناجاق بُلدوم، اِمّا سیز مونی ایسلِمِدینگیز. 38اینه، اُیونگیز خارابا اُورولِر. 39- و مِن سیزه شونی آیدایین: ”خودایینگ آدیندان گِلیَنه موبارِک بُلسون!“ دییَنچَنگیز، مِنی قایتادان گُرمِرسینگیز.»
knc_Arab kas_Arab pes_Arab knc_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab